Papersnake/gushiwen huggingface dataset:
韩忠献早夏众春二诗帖赞
岳珂（宋代）

五言简严而意不迫，七言丰腴而体不忒。
意公仿佛于景物之而所谓造化生意者，
盖亦毕于翰墨。
如彼纤巧，旬锻月炼，
又焉和以践其阃阈。春萌夏假，
默具帝力。公诗自然，
于以观德。
赏南枝
曾巩（宋代）

暮冬天地闭，正柔木冻折，瑞雪飘飞。对景见南山？岭梅露、几点清雅容姿。丹染萼、玉缀枝。又岂是、一阳有私。大抵是、化工独许，使占却先时。

霜威莫苦凌持。此花根性，想群卉争知。贵用在和羹，三春里、不管绿是红非。攀赏处、宜酒卮。醉捻嗅、幽香更奇。倚阑干、仗何人去，嘱羌管休吹。
严先生祠次胡敬存韵
胡炳文（宋代）

鸿飞冥冥不可弋，当时肯入搜罗中。暂往自为故人屈，竟归不罗馀子同。

眇视富贵意谁识，大关名教功奚穷。近来士气颇卑懦，舣舟祠下歌清风。
冬至
张耒（宋代）

昨夜新霜落，淮南十月初。寒云风后白，高木雨来疏。

功业嗟谋拙，星霜逼岁馀。子云真拙者，寂寞为玄书。
感春四首 其三
孙觌（宋代）

村巷深深绿映人，粥饧槐火一时新。山河万里缠妖气，宫殿千门锁暗尘。

几点微酸梅着子，半篙清涨水生鳞。岩花涧草元无主，雨洗风吹又一春。
彭湖道中杂书五首 其三
方回（元代）

阴风号乱树，薄日照荒原。古堠泥埋字，空庐棘障门。

无人天欲暮，谁谓不销魂。
句
文喜（唐代）

一向乱云寻不得，几番临水待归来。
冬暮寄裴郎中
罗隐（唐代）

晓发星星入镜宜，早年容易近年悲。敢言得事时将晚，

只恐酬恩日渐迟。南国倾心应望速，东堂开口欲从谁。

仙郎旧有黄金约，沥胆隳肝更祷祈。
赠姚燮
厉志（清代）

凡百传闻过其实，一朝眼见徒相悬。艺林得名更莫据，柰于姚子独不然。

初闻意气甚兀傲，及见温温探清渊。又闻文笔近靡漫，咏史骨格张老拳。

任昉素门擅夙誉，杜牧风骚比其妍。侧侧鹰隼排长翮，翩翩骅骝缀连钱。

我谓藏器待砻错，如君乃不虚岁年。猛追白日无停驭，壮士力策羲和鞭。

足蹑昆崙碎冰雪，手持芙蓉挥云烟。会当元圃振金石，锦囊采笔人争传。

凫鸥苍茫伫海客，朝窥霞绮暮星躔。明知龙驹绝扳附，且忘老朽相追鶱。
和善之游法华
牟巘（宋代）

胜游得胜士，欲济得健橹。如此正自佳，宁论晴复雨。

徐行看前山，云气互吞吐。借我乌藤枝，急奔青莲宇。

跋疐良亦疲，籧篨可能俯。呼酒酹此脚，一笑失枝拄。

吾怀已旷然，阿香殷馀怒。床敷相对睡，不暇参佛祖。

晨光报新霁，生色浮宿莽。诸峰忽自献，颇自作眉妩。

绝顶瞰具区，勇往不可户。而我跛躄者，迟钝谁比数。

窘步竟难陪，内热生心腑。庞通远相要，渊明喜欲舞。

篮舆叩隐庐，趺坐直香缕。四士苦未还，踏破辛夷坞。

俱是青云客，那得薄圭组。新笋甜如蜜，新茗白胜乳。

山灵倘见容，吾欲老兹土。预愁下山去，尘事纷旁午。

试问白木镵，何如长柄麈。他日蒙菜把，终当作地主。

此翁无乃痴，紞如已五鼓。
送提刑孙颀少卿移湖北转运
苏辙（宋代）

持节忧邦刑，职业已自简。
下车摄留都，谈笑事亦办。
开轩揖佳客，退食事书卷。
为政曾几何，清风自无限。
官居岁月迫，归念湖湘远。
依依东轩竹，凛凛故人面。
诏书遂公私，使节许新换。
旧治行当经，家山企可见。
宦游得乡国，劳苦顾犹愿。
归旂正滂洋，行辀岂容缓。
采莲曲
刘方平（唐代）

落日清江里，荆歌艳楚腰。
采莲从小惯，十五即乘潮。
和翁秘监彦深喜绝句四首 其一
程俱（宋代）

朝来喜气溢层霄，侧听封人共祝尧。密雪正应歌九扈，疾雷先已破三苗。
颂古八首
释如净（宋代）

肘后蓦生闲络索，风前忽布闹叉撑。
那吒八臂空惆怅，夜半三更白昼行。
题寒草岩
孙应时（宋代）

寒草岩前春鸟啼，桃花无数点清溪。
我行已到神仙窟，不比渔郎此路迷。
复作耳鸣
范成大（宋代）

东极空歌下始青，西方宝纲奏韶英。
不须路入兜玄国，自有音闻室筏城。
牛蚁谁知床下斗，鸡蝇任向梦中鸣。
如今却笑难陀种，无耳何劳强听声。
甲子秋八月偶思出游往往累日不能归或远至傍
陆游（宋代）

家居愈老厌拘缠，旅舍僧房意自便。
乞菜作羹殊有味，借床小憩即成眠。
戏傅老
刘宰（宋代）

锦绣囊开一夜风，万家花柳斗青红。
谁知一点阳和气，尽在高禅杖锡中。
读书趣
赵崇洁（宋代）

溪流静阅万签书，未许传讹杂鲁鱼。洙泗渊源应出活，宫墙高大独生虚。

乾坤容我承三极，造化凭谁托一嘘。从此已知身即道，便便熟路驾轻车。
和骞右丞省中暮望
杨炯（唐代）

故事闲台阁，仙门蔼已深。旧章窥复道，云幌肃重阴。

玄律葭灰变，青阳斗柄临。年光摇树色，春气绕兰心。

风响高窗度，流痕曲岸侵。天门总枢辖，人镜辨衣簪。

日暮南宫静，瑶华振雅音。
石渠行送别福建参议李著作器之
林光朝（宋代）

我来石渠五十六，双鬓如蓬腰未曲。
岂为健笔有徐庾，自数来未六十五。
谁解辛苦续子虚，长安有客四十余。
已成老翁不肯去，青藜当户夜读书。
东观丈人起遐想，无为岁月空踟蹰。
去作诸侯老宾客，可无绿水兼红蕖。
我家东下才百里，钓螺一曲清无滓。
草堂为筑荔枝斜，濯锦江头有如是。
子思子方道为尊，南国佳人如秋云。
不知公侯有朱箔，要问常州李著作。
浪淘沙·白浪茫茫与海连
白居易（唐代）

白浪茫茫与海连，平沙浩浩四无边。
暮去朝来淘不住，遂令东海变桑田。
赋得望云思雪意
弘历（清代）

同云方出谷，酿雪欲漫空。未辨琼英白，先藏羲御红。

流恩归橐籥，协气渐冲融。润逼梧阶侧，香回梅坞中。

停骖祝屏翳，筛玉候丰隆。望里寒原肃，祈年愿不穷。
腊月十八日乙卯立春丁卯会饮开元呈信道中丞
韦骧（宋代）

潇洒江城雪后天，访寻幽境就开筵。数声晚角催残照，三日新春入旧年。

鼎坐探题频击钵，杯行度曲有危弦。莫论俯仰成陈迹，顷刻清欢亦可怜。
招遇野
释居简（宋代）

叶响初疑夜霰微，晓看连玉幻屏帷。令人忆煞天台遇，白尽蓑衣唤不归。
周草窗吟藁号蜡屐为赋古语
释文珦（宋代）

尝闻阮孚心好屐，对客蜡之手不释。
閒畅非唯时所推，千载嘉名犹著白。
弁山山阳有吟翁，嗜诗亦与嗜屐同。
尽将书传资诗用，字字句句加磨砻。
万象一时供掇拾，大玩於词成钜集。
还将蜡屐以自名，吾知清尚人难及。
尚喜江湖有此翁，此诗此屐当无穷。
暑中懒出
王令（宋代）

暑云无雨易飞扬，旱日当天不可望。
浪走俗尘无远到，不如嘉树坐余凉。
已嫌风少难平暑，更被蝉饥取实肠。
梦到周公才我事，如何陶令说羲皇。
记钱武肃王水府告文银简
朱骏声（清代）

顺治纪元吴大旱，太湖龟坼湖底见。杷沙银简蟠龙螭，长六寸许广半之。

其质权衡二十两，镌字毫釐曾不爽。一百七十有九文，硬黄可拓于今存。

文言大道弟子天下都元帅，吴越国王时年七十又七岁。

二月十六日诞生，统制山河时康平。苍昊降祐神垂恩，特修龙简恭醮陈。

乞镠四时履历遐寿龄，眼目光明无疾疢。家国兴隆子孙盛，志祈玄祝相投诚。

太湖水府当沈璧，告文传自金龙驿。苏州吴县洞庭乡，东皋之里神昭彰。

末以宝正三年岁戊子，三月二十六日壬申纪。此拓藏诸谦六君，秀水杨氏名大炘。

吾家世世居吴门，亟书崖略识旧闻。
胡戢秀才效欧阳公集古作琬琰堂
晁补之（宋代）

君不见庐陵公，往为学士修书日。
诏畀千金访遗逸，遗文逸字往往出。
故都易姓几兵火，量臀鼎腹细诘诎。
道人岣嵝空有闻。丘陵仙鬼事恍惚，
共和十鼓记亡一。峄山肉在无复骨，
云阳八体又瓜剖。至使汉童讹尉律，
世儒诡正何足臧。公家安取千轴藏，
仲尼犹及史之阙。有马借人吾敢忘，
题签甲乙颍水阳。后来胡君癖膏肓，
倾家自构琬琰堂。搜罗近出补厥亡，
荒林圯冢见未尝。南观禹穴计渺茫，
闭门睥睨在一床。常恨平生好古家无力，
骑马蹊田观断刻。中郎二字烦走驿，
率更三日劳野食。长年囊褚况易掷，
儿作摹朱妇遮壁。愿从胡君丐无有，
十百数中聊取仂。胡君今逸民，
盱眙不见十五春。坐令鈆椠老壮士，
朝廷岂无忧国人。曩时豪气今谁在，
会面只谋千日醉。听君汗漫驰古先，
世事无何付蝉蜕。
元夕郴民数百人各持灯献看鱼龙曼衍颇慰岑寂
邓云霄（明代）

张灯元旧俗，冒雨且冲泥。杂沓鱼龙戏，荧煌火树齐。

山歌声上下，野舞影东西。节序同民乐，孤城且暂栖。
偈颂三十二首 其十一
释宗演（明代）

云门一曲子，腊月二十五。唱高和得齐，大棒揸出去。
安陆道中见老马僵卧为之慨然赋二律纪之 其二
何乔新（明代）

壮岁从飞将，横驰北戍边。暮营呜咽水，晓饮鸊鹈泉。

曾逐乌骓死，仍驱赭汗旋。风霜筋力惫，僵卧楚山前。
和陶劝农六首
苏轼（宋代）

岂无良田，膴膴平陆。
兽踪交缔，鸟喙谐穆。
惊踪朝射，猛豨夜逐。
芋羹薯糜，以饱耆宿。
夜琴
白居易（唐代）

蜀桐木性实，楚丝音韵清。调慢弹且缓，夜深十数声。

入耳澹无味，惬心潜有情。自弄还自罢，亦不要人听。
杨贯之提举挽诗二首
李弥逊（宋代）

锦衣人逐惊沤散，丹旐歌随落照低。
它日扁舟江上路，酸风吹泪过姑溪。
水调歌头（上元郡集）
毛幵（宋代）

春意满南国，花动雪明楼。千坊万井，此时灯火隘追游。十里寒星相照，一轮明月斜挂，缥缈映红球。共嬉不禁夜，光彩遍飞浮。

艳神仙，轰鼓吹，引遨头。文章太守，此时宾从敌应刘。回首升平旧事，未减当年风月，一醉为君酬。明日朝天去，空复想风流。
除夕
荣凤藻（清代）

饮罢屠苏倦欲眠，桃符新换记从前。声声爆竹惊人梦，怎说明朝又一年。
梅梁歌
周文璞（宋代）

文命殿角东北左，上有梅梁铁交锁。传闻旧时枝叶生，木质鳞身无不可。

有时匹练离朱栱，归带湿萍光欲动。低头下吸菲岭泉，奋髯直入阳明洞。

旁观但怪香火浓，顷刻即令风雨送。尔不见饥乌啄鼓来馈食，走入嵩高化为石。

禨祥祸福傥或是，阴阳幻变谁能测。玉笥观挂白玉梁，含元追下流血柱。

异事苟逢博物问，后来那得详其故。卷丹云，凝素雾，玉箫九成奠雕俎。

登歌升降只仰俯，呜呼梅梁匆飞去。
和子直闻运使兵部驻节京口寄呈如晦
陈襄（宋代）

南徐新政焕秋阳，九日登临喜觞。
送酒客寻方外士，观风人是觞中郎。
千家弦管闻谣俗，万顷湖山入燕堂。
使节未归深有意，欲疏泾渎利吴艎。
题简寂观
钱闻礼（宋代）

先生旧隐在庐山，幽谷千年竹万竿。
偃松拂尽煎茶石，苦笋撑开礼斗坛。
清真褚道士携罗丈唱和访余求诗予非能诗者辞
杜范（宋代）

远寻幽侣对清闲，落笔烟霞写壮观。
不杂红尘随处适，独将青眼个中看。
云飞碧落无心到，月浸清波彻底寒。
遥想衔杯当日意，洒然新沐欲弹冠。
绿野堂
许及之（宋代）

山坪萦雾草，湖泺漾烟芦。野色谁延入，阴晴足画图。
西山
严羽（宋代）

西山青缥缈，深处有丹砂。说道神仙客，邀予戏紫霞。
望所居西山瀑布
喻良能（宋代）

山居尠欢悰，理策事遨嬉。
嵚岑属初霁，眺览得所宜。
悬崖有飞瀑，注壑从凉飔。
蒙蒙喷雾雨，冉冉含烟羲。
清泠讵可汰，驶激畴能陂。
会心欣有得，徙倚不知疲。
雁荡境千里，香炉天一涯。
平生未能瞩，昏旦矧欲窥。
何如兹山溜，若与幽人期。
他年营菟裘，舍是将安之。
饮酒二十首同苏翰林先生次韵追和陶渊明七
晁补之（宋代）

庭前两古柏，凌霄灿其英。
问此谁荣枯，雪霜见其情。
荣枯何足计，有酒还自倾。
熟寐暂展转，觉来一蝉鸣。
归休但如此，便足了平生。
鸟道杖藜
戴梓（清代）

石磴霄悬一杖来，探奇何惜老还衰。芙蓉翠落千峰出，江海空明万里开。

松柏倒垂龙蜿蜒，云霞俯视鸟低回。侧身莫上龙冈望，朔漠荒寒旅雁哀。
田鹤
司空曙（唐代）

散下渚田中，隐见菰蒲里。哀鸣自相应，欲作凌风起。
送从叔士准赴任润州司士
卢纶（唐代）

云起山城暮，沈沈江上天。风吹建业雨，浪入广陵船。

久是吴门客，尝闻谢守贤。终悲去国远，泪尽竹林前。
送崔过
韩翃（唐代）

平陵车马客，海上见旌旗。旧驿千山下，残花一路时。

春衣过水冷，暮雨出关迟。莫道青州客，迢迢在梦思。
始秋二首 其一
刘敞（宋代）

暑兼流火逝，秋共北风回。岁晏蒹葭色，宵征蟋蟀哀。

平分感摇落，留滞怅徘徊。知负沧洲约，枯槎八月来。
谨步震哥元韵 其一
杨卓林（清代）

记得同门日，翩翩皆妙年。缘何双鬓白，搔首问苍天。
发召伯埭二首 其二
吕本中（宋代）

晓日烘窗不得眠，夹河高柳乱鸣蝉。西风种种入愁思，更有长亭十里船。
闻虞参政至玉屏山
晁公溯（宋代）

宣室思贤久，锋车促召还。
去调金铉鼎，来别玉屏山。
拱木雨露下，丰碑天地閒。
九原凛如在，想足慰慈颜。
说之方忧韩公表大夫疾遽致仕乃蒙传视送陈州
晁说之（宋代）

人间陈五鼎，天上应三台。
顾我幽居人，卒岁事田莱。
首种既已薄，时雨又复乖。
身事尚如此，与世宜不谐。
清平乐
程垓（宋代）

山城桃李。催促春无几。日日为花须早起。犹□惜花无计。

阿谁留得春风。长教绕绿围红。莫遣十分芳意，输他万点愁容。
阳朔书事二首 其二
郑岳（明代）

一水鸣环绕，群峰列戟围。秋高风动响，庭静月流辉。

客梦悲离合，宦途有是非。桑榆景将暮，游子未能归。
晓醒追思夜来句四首
白玉蟾（宋代）

孤云野鹤寄山家，不料寒空璨六花。
越样月明浑不夜，个般天气好分茶。
送方复大宣城学录
方回（元代）

莆田鄣郡本同宗，更著深衣臭味同。
秃笔有天犹易补，孤灯无地可能容。
不趋宰相翘材馆，宁纠诸侯泮水宫。
十载凤池科尚在，已应一举首登龙。
方氏来南汉闰时，烝尝所在富孙枝。
歙溪真应仙翁墓，严濑玄英处士祠。
邂逅弟兄元共祖，殷勤子我总能诗。
因风不要花瓜颗，梅老遗篇幸寄之。
小重山 八月初九日风雨寒甚昼眠有作
沈谦（清代）

江上秋涛捲黑云。朦胧天未晓、雨翻盆。棘闱灯火正纷纷。

青衫湿，都是旧啼痕。

衰鬓已如银。久将年少事、让他人。午鸡啼过不开门。

风太紧，拥被惜馀温。
次韵十一叔芍药五绝
杜范（宋代）

寒暑回还日日新，数枝留得几多春。
君能弹压凭佳句，一段清襟亦可人。
定西番
韦庄（唐代）

挑尽金灯红烬，人灼灼，漏迟迟，未眠时。

斜倚银屏无语，闲愁上翠眉。闷杀梧桐残雨，滴相思。

芳草丛生缕结，花艳艳，雨濛濛，晓庭中。

塞远久无音问，愁销镜里红。紫燕黄鹂犹至，恨何穷。
治病
钱宝琛（清代）

治病如治国，药石匪妄投。君臣佐使间，大小理亦侔。

人生精气神，浩荡天机流。阴阳既适职，体质分刚柔。

肤革一以实，肓膏百无忧。菖蒲亦引年，丹砂亦可求。

树本苟不固，病𤺄谁能瘳。勿用扁鹊言，终从贾生谋。
倦客
郑谷（唐代）

十年五年岐路中，千里万里西复东。匹马愁冲晚村雪，

孤舟闷阻春江风。达士由来知道在，昔贤何必哭途穷。

闲烹芦笋炊菰米，会向源乡作醉翁。
闻笛
李刘（宋代）

何处桓伊酒力雄，分明嚼徵更含官。
倚楼三弄西风急，不觉梅花大半空。
雷阳书事
秦观（宋代）

一笛一腰鼓，鸣声甚悲凉。
借问此何为，居人朝送殇。
出郭披莽苍，磨刀向猪羊。
何须作佳事，鬼去百无殃。
过洞庭
张镛（清代）

楚望无崖说洞庭，桃花春涨杳冥冥。巴陵地失波中白，彭蠡湖边天上青。

不见帆樯惟北斗，即无风雨亦南溟。此身恍惚如春梦，愁绝君山渺一星。
题熊尚初经历茂恩堂
杨士奇（明代）

五花金诰出金门，白发庭闱拜帝恩。当宁褒词明日月，全家庆泽戴乾坤。

椿阴谖彩晴逾好，桂馥兰馨暖更繁。乌府幕中何以报，只应忠孝道弥敦。
昔帅环庆为部将所讼冯君学士被制鞠狱而获平反今相遇于洛
范纯仁（宋代）

忠臣守正不谋身，处己虽危道益尊。直为冕旒宣圣训，岂唯囹圄被宽恩。

阴功自可资耆寿，馀庆犹当见子孙。徒有爱贤无所达，行将归老愧难论。
遇雪偶书
程之邵（宋代）

三伏登途彻盛寒，客程犹未解征鞍。明时用舍皆公道，自是非才进路难。
次和次中久雨阻行而闻浙中旱乾
刘挚（宋代）

积雨廉纤气已凄，暝云凌乱四天低。吟怀摵摵声侵竹，归思沄沄水拍堤。

东海可能均霁日，北风曾未逆阴霓。应须更问淮南米，莫厌留连鹢首西。
颂古六十二首 其十五
释清远（宋代）

相见言谈理不亏，等闲转面便相辉。毕竟水须朝海去，到头云定觅山归。
寿郡伯胡公乃翁八帙
文彭（明代）

君不见西华之山凌碧虚，钟灵毓秀神仙居。盘礴日月枕扶舆，毓平方成委丹庐。

黄苓紫芝无处无，青鸟白鹤时相呼。金灯交错如珊瑚，悬崖窈窕通蓬壶。

我閒维岳降甫申，山灵集聚多奇珍。异人往往乘时出，飘飖不缚寰中尘。

道高德劭常轗轲，愧杀腐鼠羞鹓雏。岂无勋业动当世，不劳政事耽文儒。

归来自理山中屋，整顿松筠友麋鹿。有时长啸学苏门，一似陶潜爱篱菊。

三十年馀变鬒发，闭门不问黄金阙。读书养性还灌园，山中四时知岁月。

上友安期浮丘公，下揖子晋葛仙翁。琼裾玉舄气潇洒，手挥如意谈玄空。

百年去去即常生，服食不须毛骨轻。南极耿耿垂明星，西望佳气拥州城。

綵衣迢迢阻江麓，养志至今食君禄。高堂不得试儿啼，霞觞遥进杯中醁。

吴门有士卧空谷，为君高歌鹤南曲。
又和
刘孝仪（南北朝）

转袖随歌发，顿履赴弦馀。度行过接手，回身乍敛裾。
学士院入直赋景物二首 其二
王希吕（宋代）

小池倒影弄馀辉，照耀虚檐极出奇。木杪不鸣风力软，闯萍翻藻有鱼嬉。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其四
蒲宗孟（宋代）

始彼南康责，谁知睿泽宽。还为半刺史，不失古虞官。

别乘今谁厚，朱轓旧最欢。遥怜春色好，并盖纵游鞍。
红梅
曹彦约（宋代）

雪月共高寒，求多意未阑。
林逋五品服，宋璟九还丹。
老友松筠健，贤宗鼎鼐酸。
任渠蜂蝶闹，难作武陵看。
题胡典史所藏简天碧西山南浦图
刘崧（元代）

草堂高人好奇古，手卷画图横尺五。云是简君之所为，历历西山与南浦。

雁原鹤岭纷孱颜，春水乱入螺蛳湾。章江杨柳绿如雾，滕阁正在苍茫间。

冥冥官舫北来远，风力渐纾帆渐捲。天低白浪驿亭孤，云捩黄牛柂楼转。

城中酒楼喧管弦，歌女能舞花如烟。菰蒲落日凫雁晚，风浪杳渺嗟何年。

反思往时寇围急，列舰旌旗半江赤。官军血战龙沙屯，东北人家半荆棘。

为君指点寻旧踪，我思简君安得同。高堂酌酒岁云暮，如见积雪明东峰。

只今风尘尚蒙翳，对此酣歌一歔欷。丰城龙剑今有无，亦欲看云望奇气。
鹧鸪天寿
胡于（宋代）

袅袅薰风响佩环。广寒仙子跨清鸾。谁教瑞世仪周间，自赋多才继《小山》。

铃阁静，画堂闲。衮衣象服镇团栾。年年此日称觞处，留待菖薄驻玉颜。
初夏六首
方回（元代）

衰懒新诗少，芳菲急景过。
来牟初饼饵，科斗已笙歌。
独幸閒扃户，谁方远荷戈。
隔墙落金弹，但避勿谁何。
荔支诗 其十七
释今无（明代）

生来只合寄长林，嫩绿娇红总不禁。莫握雪团供炎热，恐先镕却见侬心。
城头月·城头月色明如昼
马天骥（宋代）

城头月色明如昼。总是青霞有。酒醉茶醒，饥餐困睡，不把双眉皱。坎离龙虎勤交媾。炼得丹将就。借问罗浮鹤侣，还似先生否。
复次韵四首
陈造（宋代）

十里髻鬟谁绾结，半天苍翠自嶙峋。
教儿莫惮依山住，阔领裁衣尽土人。
嘲荆卿
刘叉（唐代）

白虹千里气，血颈一剑义。报恩不到头，徒作轻生士。
贺新郎（跋唐伯玉奏稿）
刘克庄（宋代）

宣引东华去。似当年、文皇亲擢，马周徒步。马上风霜生白简，下马扁舟已具。怎不与、官家留住。古有一言腰相印，谁教他、满箧婴鳞疏。还笏退，不回顾。

新来边报犹飞羽。问诸公、可无长策，少宽明主。攀槛朱云头雪白，流落如今底处。但一片、丹心如故。赖有越台堪眺望，那中原、莫已平安否。风色恶，海天暮。
观蚁二首 其一
杨万里（宋代）

偶尔相逢细问途，不知何事数迁居。微躯所馔能多少，一猎归来满后车。
秋怀十首
汪莘（宋代）

曾向潇湘遇水仙，倏来如月去如烟。
深林一笑闻山鬼，余处幽篁不见天。
出辽后三首 其二
周祚（唐代）

日落沙碛暗，风吹边月昏。远见屯田吏，催促下军门。

戍卒行已出，老妇代其言。禾黍尽在野，胡马日复繁。

持刀抽身去，岂得顾子孙。尚闻有虎符，科积穷丘原。

万人奋其怒，欲出舌复扪。
江道可用前韵见属再叠谢之
徐瑞（宋代）

秋风吹破木绵裘，一棹东游与未休。
幼学古人徒自好，遗经深义不能钧。
槐黄满路君宜往，发白盈簪我亦羞。
共饮番江不相识，富阳砚下欲聊舟。
送袁和叔
释宝昙（宋代）

孔孟堂深不可摩，却从伊洛晚经过。马骄不受黄金勒，鲸掣还连碧海波。

三釜禄亲吾未老，一船贯日去如何。江空木静年华晚，应是斯文合网罗。
玉楼春 感旧
史惟圆（清代）

青山碧涧娇歌舞，香扑春江浮绿醑。桃花似笑柳如颦，蜡烛能绿弦解语。

重来草没曾行处，却倚闲窗愁听雨。淡烟轻霭一年年，并作今宵相忆苦。
偈颂一百零二首
释绍昙（宋代）

未入鸡足山，不踏黄梅路。
恶业苦无多，平白披毛去。
明眼人前，一场笑具。
周生景纯赠菊数本因拾旧事依韵答之 其一
段成己（金朝）

陈国君臣醉宴时，可怜璧月照琼枝。蔷薇露湿仙裳重，笑殢君王索好诗。
题江湖伟观
赵元清（宋代）

凤舞龙飞王气蟠，两都赋在一阑干。
伍员不死江潮壮，西子如生越水寒。
春日百花连上苑，秋风落叶满长安。
钱塘尽占东南美，河洛何人著眼看。
寓言二首
苏泂（宋代）

函关度青牛，生在空桑中。
藁砧未刀头，妾身变山峰。
三年化为碧，是血本来红。
古来埋直气，曾见吐长虹.
灯花甚奇
邹浩（宋代）

草赦今朝锁北门，灯花来报我蒙恩。巧当楼阁中间立，高出光蒙几次繁。

辽绝虽然如异域，生成本不间孤根。此身曲荷乾坤力，仰答洪私它日论。
余既有院长之命茂之以诗见投依韵答之
董其昌（明代）

廿载冥心骨相宜，冰衔何意累明时。稚圭无复山庭勒，向长惟将损卦推。

杯酒横陈看佐史，麈谈垂堕待偏师。白门来往蓬蒿径，清梦犹能数访之。
山庄月夜作
萧颖士（唐代）

献书嗟弃置，疲拙归田园。
且事计然策，将符公冶言。
桑榆清暮景，鸡犬应遥村。
蚕罢里闾晏，麦秋田野喧。
涧声连枕簟，峰势入阶轩。
未奏东山妓，先倾北海尊。
陇瓜香早熟，庭果落初繁。
更惬野人意，农谈朝竟昏。
孤雁
瞿佑（元代）

失伴离群不惮劳，此心终不在蓬蒿。百年海内皆兄弟，万里云间一羽毛。

夜月相随形影在，秋风独立性情高。鹓行鹭序休相笑，朋党何须似尔曹。
投从叔补阙
杜荀鹤（唐代）

吾宗不谒谒诗宗，常仰门风继国风。空有篇章传海内，

更无亲族在朝中。其来虽愧源流浅，所得须怜雅颂同。

三十年吟到今日，不妨私荐亦成公。
秋闺曲
朱无瑕（明代）

芙蓉露冷月微微，小院风清鸿雁飞。
闻道玉门千万里，秋深何处寄寒衣。
满江红
吴潜（宋代）

细阅浮生，为甚底、区区碌碌。算只是、信缘随分，早寻归宿。造物小儿忺簸弄，翻云覆雨难擐触。谩一堆、岁月鬓边来，跳丸速。
田二顷，非无粟。官四品，非无禄。更不知足后，待何时足。恰好园池原自有，近来新创三椽屋。且饥时、吃饭困时眠，平为福。
春思
李龏（金朝）

一心无外事，春思似秋清。掩室惟攲枕，看山间出城。

花分閒地落，笋入断阶生。寂寞从人笑，贫难与命争。
送陆君重五首
方回（元代）

胥谓真英妙，元来极老成。
诗书裁簿领，忠厚胜聪明。
熟料乾坤事，难穷九万程。
吾衰今已矣，公等付苍生。
赛神会
顾敩愉（清代）

丝竹声满堂，木偶不解欢。锦绣衣满身，木偶不解寒。

宝殿连云衣，金碧高屼巉。日暮赛神会，井邑何喧阗。

前驱盛珍丽，游人夹道观。摐金伐大鼓，络绎出庙门。

霓旌何摇曳，芝盖如飘云。对对鹊尾炉，兽炭香氤氲。

四角垂璎珞，珍珠一一穿。团圞雀羽扇，婀娜风子幡。

鼓吹相追随，清音激云端。市中簇仗齐，寂静无敢喧。

黄纸斜封敕，马上七宝鞍。稳畀沉香舆，庙貌何魏然。

日近继以烛，华灯尚蝉联。翡翠琉璃盏，落索垂青莲。

但夸嚣物丽，遑计财帛艰。入庙更排班，庙令自言尊。

何以犒执事，请彻堂上筵。何以肥囊橐，请捐里巷钱。

牲牷何腯肥，庙令恣饱餐。上述岂有知，感此为长叹。
同诸子探梅玄墓 其一
屈大均（明代）

路从东𣹐入，春半雪犹深。素影迷千嶂，幽香得一林。

松开湖口小，竹覆洞门阴。稍待天晴暖，篮舆更远寻。
雨晴风日绝佳徙倚门外
陆游（宋代）

一双芒屩伴筇枝，不用儿扶自出嬉。
贪看南山云百变，舍西溪上立多时。
哀台湾 其三
张秉铨（清代）

开门揖盗已难支，况复纷纷错著棋。太息群才皆竖子，何曾一个是男儿。

河山风景伤无异，锁钥东南付与谁。笑煞谈兵均纸上，浪传都护策无遗。
次韵广文锁试出院寄似
许及之（宋代）

校文花事过，无句到苍苔。芍药翻新砌，酴醾浸古罍。

竹枝歌唤起，春草梦惊回。亦许山中老，相容和朅来。
圣柬将寓于卫行乞食于齐有可怜之色再次韵感
黄庭坚（宋代）

温气冰底归，忽忽六过旬。
园林改柯叶，鸟声日日新。
耕稼百年外，四郊无短闉。
高丘试顾望，俯仰迹已陈。
信陵松郁郁，不见曩时人。
空怀负暄赏，莫望属车尘。
腹中书万卷，阽死沟壑滨。
投壶与射覆，一笑物皆春。
别江右 其二
王新命（清代）

才见烽烟靖，灾荒又叠闻。按图稽户口，旷野少耕耘。

下诏怜余子，蠲租出圣君。不才惭贾傅，宵旦独殷勤。
菩萨蛮 次湘佩鹊
顾太清（清代）

春阴乍合云偏散。幽窗更觉愁人倦。辜负看花天。黄尘杂柳烟。

人分春正好。弱絮黏芳草。难熨小眉痕。相怜镜里人。
送宋饮冰过四明郡斋
薛嵎（宋代）

忆昔曾登太白巅，闲云留我石床眠。
集诗删失题犹记，人事乖床岁屡迁。
极羡故交游汗漫，不禁离思对婵娟。
山中乏致兼金馈，形迹相忘二十年。
题画兰
郑燮（清代）

身在千山顶上头，突岩深缝妙香稠。
非无脚下浮云闹，来不相知去不留。
句
苏绅（宋代）

一篇此日摛鸿藻，五色它年浴凤文。
赴工部日题信州玉南寺壁和韵
廖刚（宋代）

病愤无凭写，翻然试一来。谁知丘壑性，畴昔斗牛回。
石莲七十七自寿词 其十二 四边静
吴重憙（清代）

议和成赔偿最要。搜索盈余，增加税繇。白下开藩，又返三山棹。

罗掘成空，桑孔为劳。粥无米妇难巧。
满江红 桃花零乱，春事将阑，感触拈此
潘榕（清代）

意绪恹恹，无可奈、昼长人困。镇日里、春阴黯澹，空庭悄静。

嫩绿如茵铺鲜砌，落红成阵迷芳径。知连朝、细雨酿春寒。

清明近。

花易谢，春将尽。人易老，时偏迅。惹闲情万种，工愁善病。

人面东风空结想，年华流水都成恨。古今来、薄命属红艳，真堪信。
题常山孔坞碧照阁
汪应辰（宋代）

门前尘土暗衣冠，池馆无多意已宽。
试问主人閒适味，冰蚕正自不知寒。
赞芙蓉师祖真
释正觉（宋代）

凤眼鹤形，宗门伟匠。
量外提撕，声前敲唱。
据令兮长剑倚天，应机兮明珠在掌。
太虚有月兮老兔含霜，大海无风兮华鲸吹浪。
阖闾城
顾景文（清代）

旧国湖山出霸才，锦帆曾领水犀来。龙蛇魏阙悬青汉，麋鹿荒宫闭绿苔。

射日金鳞秋欲落，乘潮白马昼空回。倾城自古留长策，一笑从教雉堞摧。
我有美酒歌
陆游（宋代）

我有美酒起自斟，劝君一卮为君吟，素衣未遂京尘化，绿鬓已受吴霜侵。
三巴涂路何嶔崟，五溪雾潦多毒淫。
虎豹夜啸裂崖谷，魑魅昼出矜山林。
身如槁叶堕幽阱，窅窅何啻千尺深。
无因剖胸出此心，一寸孤忠天实临！
千顷廨院小憩老僧旧爇左臂干缘宝叔塔一绝悯
钱时（宋代）

见说当年老比丘，茶毗一臂作重修。
山头宝叔成新塔，泉下应贻父母忧。
颂古二首 其一 达磨见武帝
释法成（宋代）

闲将一段秦川锦，裁作人间巧妇衣。几度著来呈伎俩，暗中曲调少人知。
游八堡圳水源感作
赖绍尧（清代）

朝溯浊水头，暮沿浊水流。浊水汹涌无今古，导源乃自触口之山湫。

就中引水筑堤闸，下溉万顷良田畴。百年乐利生玩愒，农病乃始为官忧。

磺溪有司古遗爱，关心民瘼西门俦。昨日发书徵父老，欲以舆论参民谋。

愧予南亩一袯襫，时从父老讲锄耰。曾闻晚禾重节候，耕种不得逾清秋。

愿藉堤防出众力，速兴水利祛民愁。穰穰禾黍慰私祝，高歌同咏满车篝。
秋蕊香令
黄铸（宋代）

花外数声风定。烟际一痕月净。水晶屏小欹醉枕。院静鸣蛩相应。

香销斜掩青铜镜。背灯影。寒砧夜半和雁阵。秋在刘郎绿鬓。
怀肖甫鸿胪将之留都集唐句候之汉中 其一
王世贞（明代）

青山历历水悠悠，一任斜阳伴客愁。更把玉鞭云外指，计程今日到梁州。
虞美人 冬夜有怀蓉溪嫂
陈珍瑶（清代）

重帏瑟瑟西风逗。又是黄昏后。那堪楼外雨阑珊。转觉今宵犹较、昨宵寒。

知音一去添凄恻。别恨和谁说。挑灯听尽漏迢迢。懒向碧纱窗下、把琴调。
缟溪
陈岩（宋代）

风信吹凉入鬓清，悠然自送一鸥轻。
鸥飞不尽天回影，练色波光曳曳明。
菩萨蛮（赵昌甫折黄岩梅来，且寄《菩萨蛮》，次韵赋之）
韩淲（宋代）

陇头无驿奚为朵。岩前有折宜来堕。风急雪云溪。诗清满意携。

竹炉良夜饮。饮竟煎僧茗。梅以句深长。得花情未忘。
郊行
王同祖（宋代）

牧牛童子坐田头，摘草簪花两两讴。
路绕青山山绕涧，残蝉夕照澹於秋。
病起五首
刘克庄（宋代）

百岁将阑猛省惊，六根不足可怜生。
古人使祝为祈死，叔世无人吊失明。
昔捱残更羞渴睡，今当清昼要扶行。
时于梦里瞻星斗，愁绝邻鸡逼膊声。
梅花集句 其五十一
李龏（金朝）

尽日含毫有所思，残花应逐夜风吹。春郊雨尽多芳草，立马烦君折一枝。
赠苏廷诏五首 其二
杨爵（明代）

罪出经年怜我深，要存男子此胸襟。闻言废食更流泪，是我怀君一念心。
病中忆外
陆懿淑（清代）

平安例报寄征邮，病掩深闺独自愁。为检药方时强坐，频看宝镜懒梳头。

玉钗敲折寒生袖，银烛挑残月上钩。寂寞夜深清不寐，听残连漏到鸡筹。
送马太初之越
柴望（宋代）

一去山阴一冉溪，如何还只恁分携。
雨无聊赖人无寐，水又潺分鸟又啼。
明日不知君上马，中宵谁与共间鸡。
去时应有兰亭句，为我临池援笔题。
梦故友清玉泉首座
叶颙（元代）

飘零湖海昔年僧，握手论心久未能。梦里匆匆忽相睹，解言云屋共青灯。
春秋战国门。再吟
周昙（唐代）

攻城来下惜先分，一旦家邦属四邻。

徒逞威强称智伯，不知权变是愚人。
谢君实端明惠牡丹
邵雍（宋代）

霜台何处得奇葩，分送天津小隐家。
初讶山妻忽惊走，寻常只惯插葵花。
齐鲁道中望睢阳有念
张方平（宋代）

重叠荒山满四围，征鞍系剑背斜晖。遥知梁国白云下，此际吾亲独倚扉。
好事近·密雪听窗知
赵可（宋代）

密雪听窗知，午醉晚来初觉。人与胆瓶梅蕊，共此时萧索。
倚窗闲看六花飞，风轻止还作。个里有诗谁会，满疏篱寒雀。
十六字令 咏秋水
佟世南（清代）

秋水影，溶溶夜月中。明如练，裁剪有西风。
感遇
喻凫（唐代）

江乡十年别，京国累日同。在客几多事，俱付酒杯中。
颂古二十四首
释宗演（明代）

今朝三月初十，大野和风袭袭。
不用转脑回头，向此一时证人。
次韵曾端伯晚过青山
李牧（宋代）

怪底尘劳破，青山在眼中。
竹桥低跨水，林磬小鸣风。
半岭暮云碧，一村霜叶红。
禅枝栖众鸟，回首意无穷。
熊主簿示梅花十绝诗至梅花已过因观海棠辄次其韵 其三
刘克庄（宋代）

几树繁红映碧湾，苧萝山下见芳颜。分明消得黄金屋，却堕荒蹊野径间。
朱君辅卿招游庆祥楼赋赠
郑国藩（清代）

市声扰扰喧朝暮，欲避尘嚣无静处。勾心斗角巧运思，矗立层楼虚空住。

磴道升降若蜗旋，景物点缀随移步。楼上更添尺五亭，居然去天只尺五。

呼吸真疑帝座通，千里河山归一顾。主人好客日延宾，满壁琳琅多题句。

我来正值暮春时，留春槛上花无数。始信人间别有天，何用远寻桃源路。

吟得新诗却赠君，留待相如凌云赋。
虞美人
晏几道（宋代）

飞花自有牵情处。不向枝边坠。随风飘荡已堪愁。更伴东流流水、过秦楼。

楼中翠黛含春怨。闲倚阑干见。远弹双泪惜香红。暗恨玉颜光景、与花同。
子直见和前韵因复之 其二
彭汝砺（宋代）

淹延未得共山居，愁积胸肠万斛馀。致远自伤无巨翮，临危谁肯借安车。

油幢金印男儿事，碧水青山隐者庐。穷达计谋今已决，故人天际亦思予。
破字令·缥缈三山岛
佚名（宋代）

缥缈三山岛。十万岁、方分昏晓。春风开遍碧桃花，为东君一笑。春飙暂引香尘到。祝高龄、後天难老。瑞烟散碧，归云弄暖，一声长啸。
舍弟晚至昭署
王维坤（清代）

破壁坐萤火，空堂鸣马蹄。凉乘文水上，远自剑门西。

辛苦怜吾弟，饥寒愧老妻。何期今夜酒，同醉玉绳低。
宿瓜州
李结（宋代）

忍别东吴却上征，西风吹雪浩纵横。孤镫未照西归梦，且听东流一夜声。
偈
释清了（宋代）

天晓浓霜白，依然境末分。出门无所辨，华鸟寂无闻。
卓文君印
金甡（清代）

钱刀总被土花侵，铸就琴心卖赋金。留客正宜钤酒券，缄情曾与寄愁吟。

文园寂寞遗书少，汉玺摧残眢井深。一片王孙春草绿，临邛谁向壁边寻。
虚堂和尚赞
释普度（宋代）

戏海狞龙，出山猛虎。
眼盖乾坤，气谷佛祖。
严法令则滴水冰生，提向上则超今越古。
九据名蓝，三奉诏旨。
无愧当年面壁人，只是口门多一齿。
文笔峰
郭棐（明代）

峥嵘海上罗千峰，伟兹卓笔尤巃嵷。直耸天门作华表，高腾琼巃翔飞虹。

雨馀烂漫花千叠，日映婆娑树万丛。丽藻已觇饶五色，温纶仍拟拜三公。
中秋日问主人病
雪浪法师（明代）

十日佳期约，山园半亩宫。
雨收残暑尽，月出大江空。
背屋一亭竹，当门几树桐。
我来怜病病，数问主人翁。
骊驹诗
佚名（先秦）

骊驹在门。
仆夫具存。

骊驹在路。
仆夫整驾。
万寿寺创建厨室上梁文 其三
耶律楚材（元代）

抛梁西，巧匠骑驴倒上梯。四面无门何用锁，十方没壁不须泥。
题郑侍郎岩隐（一作隐岩）十韵
许棠（唐代）

朝退常归隐，真修大隐情。园林应得趣，岩谷自为名。
野步难寻寺，闲吟少在城。树藏幽洞黑，花照远村明。
海石分湖路，风泉递雨声。性高怜散逸，官达厌公卿。
架引藤重长，阶延笋迸生。青门无到客，紫阁有来莺。
物外身虽隐，区中望本清。终难依此境，坐卧避钧衡。
深夜
郭祥正（宋代）

四天垂翠碧，一水湛星辰。寂寞殊方夜，漂流片叶深。

帝乡劳梦想，客路只风尘。钟鼓还催晓，深惭钓渭滨。
挽邓知县友龙
廖行之（宋代）

别向巴丘去，归从浙水来。
绝怜三益友，高卧九泉台。
清会成陈迹，明时失茂才。
无因陪祖奠，风壑寄余哀。
题刘一清清溪图歌
刘崧（元代）

我家昔住清溪曲，五月柴门漾寒绿。望仙门外石桥湾，百折苍波转林麓。

老藤修竹翳两涯，茅屋高下连桑麻。江鱼出跃青荇叶，水禽啼上碧桃花。

悠悠三十年来往，却别清溪事游荡。东园有客种狸瓜，北渚何人系渔榜。

兹晨览君图画工，作者乃是清溪翁。清溪自住渝水上，名称偶尔能相同。

长汀短棹溯云水，绝壁乔林澹霞绮。乌鹊散漫夕阳边，楼阁依微空翠里。

伊谁手携九节筇，从以童子囊孤桐。至音雅调不易识，深山古木号天风。

我今欲归归未得，时时梦绕溪南北。钓槎欹石雨边青，菱角沈泥雨中黑。

问君何从得此本，强拟乡园寄幽遁。避名惟恐世人闻，抚景应悲岁华晚。

三山矶，白鹭洲，京国相逢俱胜游。请君更棹酒百斛，相与烂醉秦淮楼。
和君实端明洛阳看花
邵雍（宋代）

南园一色栽桃李，春到且图花草开。
多谢主人情意厚，天津客不等闲来。
晤熊岳军尉法麟二首
金朝觐（清代）

喜是书生立战功，何须地望素崇隆。毛锥欲扫千军壁，猿臂能开六石弓。

三楚知心思赠剑，一身是胆识丸熊。珊鞭得意东归去，好著金貂禦朔风。
秋兴 其五
江开（宋代）

且剪青菘作晚蔬，饱看秦火未烧书。卞和白璧沽应待，季子黄烧术已疏。

燕羽有家留不得，蕉心底事总难舒。吟成独自掀髯笑，富贵浮云过太虚。
题石头庵
胡寅（宋代）

剥落烟云秋晚晴，身心无累此閒行。
正听万壑松风满，想见西南新月生。
沈东老遇吕洞宾图
郑思肖（宋代）

东老忘怀相遇时，洞宾烂醉以为期。聊题不涉毫端句，早被石榴皮得知。
寒坐忆李献吉
郑作（明代）

雪花片片风吹过，书生破屋甘饥饿。
去年瓮头新酒香，一尊两尊遥饷我。
今年新酒巾未漉，瓮底坚冰椎不破。
此时知子更愁思，拥被呻吟但僵卧。
刘穆之
吕本中（宋代）

金柈一斛贮槟榔，戏调儿童走欲狂。不谓林间有元亮，念公时在酒中藏。
过蕃釐观坐冬青树下得一律
全祖望（清代）

宋人真不道，拜杖到琼花。讵敢怼君父，居然殉国家。

李姜同血泪，章蔡已虫沙。只有冬青树，长荣度岁华。
点绛唇·春到皇都
赵彦逾（宋代）

春到皇都，日边已觉风光丽。异人名世。独禀阳和粹。福寿川增，行庆鸳行缀。笙歌重。几多珠翠。拚取今宵醉。
湖田
邵圭洁（明代）

竹桥茅屋自成村，妻子欢呼共瓦盆。渡口流花引舟入，此中亦自有桃源。
惜奴娇·再启诸公
巫山神女（宋代）

再启诸公，百岁还如电急。高名显位瞬息尔。泛水轻沤，霎那间、难久立。画烛当风里。安能久之。速往茅峰割爱，休名避世。等功成、须有上真相引指。放死求生，施良药、功无比。千万记。此个奇方第一。
寄子山待制二绝
欧阳修（宋代）

留滞西山独可嗟，残春过尽始还家。
落花纵有那堪醉，何况归时无落花。
宫词 其四十
周彦质（宋代）

春昼宫娥直退迟，茶馀清话屡移时。困人天气成浓睡，偶失鞦韆伴侣期。
参云亭纳凉小集二首
苏籀（宋代）

踽踽迂疏彼一鳏，息交绝学殆顽颜。
时侪傥获多谋助，少作曾顽长者删。
喂犬孱尪玩逋窃，辕驹牵跼旷尤瘝。
那无上术蠲人瘼，画戟临江城负山。
流化亭
陈有声（宋代）

惟圣观化，自源而流。
惟吏观化，自邑而州。
圣念於民，吏职其忧。
民壅於化，则吏之尤。
我相此邦，此邦之休。
昔民睽睽，胥戕以刘。
今民熙熙，式歌且讴。
昔民啼饥，谷粒不收。
今民夷怿，无佩犊与牛。
是曰化国，莫知其由。
我仪图之，惟孝友张侯。
侯有令德，不竞不球。
泽濡而春，令肃而秋。
磨夙夜不勤，惟民之诹。
孰冤而伸，孰贫而赒。
孰梗而顽，去其贼蟊。
孰巧而奸，锻其戈矛。
惟教化不行，如疾弗瘳。
既观厥成，泮涣以游。
经之营之，爰始爰谋。
乃筑斯亭，于江之陬。
如跂斯翼，如方斯辀。
如虹维桥，如鹢维舟，
如蓬莱瀛洲。匪曰予观，
临深极幽。尔化於成，
其政优优。如彼时雨，
云之油油。如彼源泉，
集於浍沟，惟百以留。
逆彼源矣，其流悠悠。
登彼亭矣，共乐浮浮。
尔嚣尔顽，化而善柔。
尔利尔铦，化而锄耰。
尔文而化，为苏为欧。
尔俗而化，为虞为周。
大德小德，劂义可求。
无不尔承，劂德莫酬。
宿南峰寺
真山民（宋代）

禅房花木锁深幽，借与诗人信宿留。
幡影分来半廊月，磬声敲破一林秋。
僧偏好事能青眼，佛本无心亦白头。
试问青松峰外鹤，閒边曾见几人游。
庐山霁色
韩元吉（宋代）

山北山南佛寺开，烟销日出更崔嵬。
读书谁伴谪仙老，沽酒要须陶令来。
送山伯良佐东归以务道期息涂为韵 其二
吕本中（宋代）

临别当一言，恳恳念忠告。缥囊可取足，往结万古好。

默识古则然，愚智同一道。远师颜氏子，近比伯业操。

文章有妙斲，期子开窔奥。
答江南友人
李龏（金朝）

却笑孤云未是闲，书来未报几时还。江南无限萧家寺，名画偏求水墨山。
湖溪道中
刘挚（宋代）

夜雨声绵绵，朝雨势未歇。行役良间关，炎歊暂祛遏。

蘋藻香良良，陂池水活活。咫尺迷见闻，淋漓彻衣褐。

坎泥甚胶凝，塍路无尺阔。饥僮与羸骖，十步九颠蹶。

攲鞍髀欲僵，风盖手屡脱。惊目不暇瞬，危魂亦已怛。

处险贵能安，欲速或未达。圣禹尝輴行，文公尚胡拔。

彼勤事业大，吾劳簿书末。香城到长堤，轩眉解蹙頞。

大道吾所归，宁为险途夺。
玄洲十咏寄张贞居 其十 隐居松
赵孟頫（元代）

真人昔住世，所至树以松。当知千岁下，遗子以清风。
小洞天
毛奎（宋代）

丰登少公事，时得访林泉。
凿破蓬丘岛，潜通小洞天。
岩瞻横北面，钓隐近西偏。
缥缈云藏阁，依稀石似船。
崖平好磨琢，洞窈足回旋。
中贯层巅上，人随曲巷穿。
海光常潋滟，山色更清妍。
真可消尘俗，何妨中圣贤。
烟霞无尽藏，风月不论钱。
胜概好收拾，凭谁秉笔椽。
舟行遣兴五首 其二
汪藻（宋代）

滔滔千里浪，秖解送人忙。看即成衰鬓，能堪几断肠。

系船冰树动，炊黍水云香。惊怪陶彭泽，功名晚更忘。
黄鸟
屈大均（明代）

依依窗柳下，黄鸟解亲人。有意频催曙，无情亦怨春。

髻沾红雨泾，衣染绿烟匀。绝似吾娇女，绵蛮语不真。
答田生
陈师道（宋代）

酒亦有何好，人今不肯忘。
苟无愁可解，何必醉为乡。
剩欲论奇字，终能讳秘方。
直饶肌骨秀，正要画眉长。
听琴
韩淲（宋代）

以彼发此意，因此知彼声。山川既闲远，天地亦清宁。

独抚曲空奏，相宣调易成。何由俗子爱，宜是老夫惊。
送简长师陪黄史君归浙右
释尚能（宋代）

相送随旌旆，离情亦万端。
霜洲枫落尽，水馆月生寒。
接话尝茶遍，联诗坐漏残。
归期在岩屋，郡邸想留难。
彦思有北楼见寄之作依韵和答
文同（宋代）

峨峨守居城上楼，最宜登览群物秋。
层檐高搴碍翠岭，采槛直出横清流。
烟中岛屿远历历，风外岩壑寒飕飕。
主人好事客意乐，日夕幸此忘幽忧。
十二景为衍圣公孔彦缙赋二十四首 其十一 萱草堆金
薛瑄（明代）

绿带春深近北堂，更看红锦烂天香。国风千古遗诗在，对此应知百虑忘。
秋夜雨有感言怀二首 其一
韩雍（明代）

客里逢秋感已深，可堪秋夜对秋霖。江湖未遂希文志，丘壑空悬永叔心。

云压戍楼迷画角，风传警枕乱清砧。谁怜怀国思乡处，无限愁肠自苦吟。
与李深梁山泊分韵得轻风生浪迟五首 其三
刘跂（宋代）

为问风多逆，舟行太缓生。渔歌不用调，水宿莫论程。

饱有雕胡饭，香无锦带羹。相看乏酒饮，愁剧似渊明。
水调歌头（幕府诸公有和，再用韵谢之）
李曾伯（宋代）

敢问辽天月，历几亿春秋。老娥盍相刮目，无一语相酬。似讶经盍间阔，类笑衰翁潦倒，岁岁客他州。清照五湖阔，倦影一萍浮。

任渠侬，琴当户，酒当楼。人生适意，封君何似橘千头。月正圆时固好，人欲闲时须早，毋作陇西羞。多谢锦囊句，椽笔富清流。
偈颂一百三十三首 其五十五
释居简（宋代）

今日静悄悄，昨日闹啾啾。风定花犹落，山更幽。
浪淘沙 枕上杂闻秋声，谱成此解
陈嘉（清代）

铁马颤楼阴。风撼疏林。荒烟满地乱蛩吟。街鼓迢迢更漏转，月色将沉。

何处捣寒砧。捣碎秋心。天边孤雁递哀音。啼彻城乌鸡动野，好梦难成。
窗轩
高鹏飞（宋代）

一窗开永昼，万象出天成。风力欺杨絮，雷声唤笋萌。

愁多春不愿，病起眼犹明。最喜今朝雨，川原足暮耕。
鸿章旅馆因题二十八字以志感触
章杞（清代）

受辱休将心志灰，且来此地一徘徊。愿将笔舌广传布，不信国魂唤不回。
送云门妙喜游雪峰 其二
韩驹（宋代）

不谓英灵汉，犹怜老病翁。回舟残破岸，驻锡涅槃宫。

复作千山去，真成一段空。直愁林下乐，从此更谁同。
同子重望长芦寺
李之仪（宋代）

窣堵波寒对水东，坐来初报夕阳钟。回环桑柘疑无际，咫尺云烟隔几重。

听讲有心陪寂寞，杖藜何日许从容。主人境界诸缘尽，应笑规规着画龙。
与宝觉宿龙华院三绝句 其三
王安石（宋代）

与公京口水云閒，问月何时照我还。邂逅我还还问月，何时照我宿金山。
自沟河乃旧日南北分界之地
罗公升（宋代）

万里封疆到白沟，祖宗犹拟复幽州。
他年海岛无归处，谁解捐躯为国谋。
一痕眉碧 湖上行春
丁澎（清代）

风送画桥春渌。戏水紫鸳争逐。柳花落画短长亭，偏乱惹低鬓绿。

人倚翠楼如玉。忍使妩眉长蹙。鹧鸪飞上竹枝啼，停樽且尽吴娘曲。
琵琶亭 其二
张孝祥（宋代）

浔阳江上琵琶月，彭泽门前杨柳风。两贤抵许不相似，哀乐虽殊吾意同。
送仲猷北归二首 其二
朱松（宋代）

欲寻当日故山盟，身世今如海一萍。归路上心真了了，愁根入鬓已星星。

挽衣共釂东西酒，折柳送行长短亭。念我知君回首处，萱丛菖叶一时青。
海棠四首
杨万里（宋代）

竞艳争娇最是他，教人嫌少不嫌多。
初酣晓日红千滴，晚笑东风淡一涡。
自是花中无国色，非关格外占春窠。
开时悭为渠侬醉，却恨飘零可若何。
将之天长题新亭壁二首 其一
张耒（宋代）

新亭登眺解征鞍，飞鸟悠扬云意閒。谁谓尘埃无野兴，故乘风雨看秋山。
题芳洲诗集 其一
马廷鸾（宋代）

采采芹甘不自谋，慇勤直欲奉王羞。可怜斜日三千字，曾献当年十二旒。
送张士行士明会试
成廷圭（元代）

山东秋榜得豪英，谁似君家好弟兄。四海宾兴得两举，七千乡贯占三名。

大苏衣钵都源委，小宋文章更老成。明日鸰原同送喜，早将春信到江城。
经广武城
徐昂发（清代）

驱马出广武，杳渺长坂横。冲风击山鼓，白日收光晶。

羝羊衔髑击，散乱落沟坑。阴气万里结，青草不肯生。

四极失所制，关塞起龙争。圣皇内外一，介士彯长缨。

夜眠朝射猎，边柝寝不惊。不见白登台，西连苏武城。
李丞相纲生朝三首
张元干（宋代）

戡乱登廊庙，群公数靖康。
一身轻去就，百口恃安强。
天意非难见，人情漫自凉。
殷勤酌周斗，矍铄更鹰扬。
试院作 其一
王安中（宋代）

落叶飞飞度暗阶，月帘风幔若为怀。琐窗未有归消息，应罥蛛丝上雀钗。
以二猫送张子贤
李璜（宋代）

衔蝉毛色白胜酥，搦絮堆绵亦不如。
老病毗耶须减口，从今休叹食无鱼。
孤山诗三首
释智圆（宋代）

四绝尘埃路，孤山景实孤。
危巅侵迥汉，汉色浸平湖。
古塔名支佛，新泉号仆夫。
王维在何处，奇迹更堪图。
念奴娇
黄中辅（宋代）

炎精中否，叹人材委靡，都无英物。胡马长驱三犯阙，谁作长城坚壁。

万国奔腾，两宫幽陷，此恨何时雪。草庐三顾，岂无高卧贤杰。

天意眷我中兴，吾皇神武，踵曾孙周发。河海封疆俱效顺，狂虏何劳灰灭。

翠羽南巡，叩阍无路，徒有冲冠发。孤忠耿耿，剑铓冷浸秋月。
宿城外张氏庄早起入三首
杨万里（宋代）

眠云跂石十余年，回首抛官一瞬间。
送旧迎新也辛苦，一番辛苦两年闲。
同刘二十八哭吕衡州，兼寄江陵李元二侍御
柳宗元（唐代）

衡岳新摧天柱峰，士林憔悴泣相逢。只令文字传青简，

不使功名上景钟。三亩空留悬磬室，九原犹寄若堂封。

遥想荆州人物论，几回中夜惜元龙。
山塞曲
曹勋（宋代）

来时长驱五千里，满目胡尘涨天起。
胡尘已息辽海空，班师来谒明光宫。
汉家天子耀神武，不知战士常辛苦。
病中即事十五首 其八
赵蕃（宋代）

蒲柳望秋衰，风霜况此时。人今非少壮，病祇益清羸。

几诵立名语，频哦看镜诗。浮生那足恃，迅景不容追。
西湖
汤仲友（宋代）

山色波光步步随，古今难画亦难诗。
水浮亭馆花间出，船载笙难柳外移。
过眼年华如去鸟，恼人春色似游丝。
六桥几见轮蹄换，取乐莫辞金屈卮。
和陶渊明饮酒诗 其八
滕岑（宋代）

嵇康故人达，醉中凛英姿。因送孤飞鸿，手抚枯桐枝。

聊将弦上意，寓此胸中奇。才高身不容，谅非人力为。

麟伤终可叹，龙化真难羁。
鹊
徐夤（唐代）

神化难源瑞即开，雕陵毛羽出尘埃。香闺报喜行人至，

碧汉填尘织女回。明月解随乌绕树，青铜宁愧雀为台。

琼枝翠叶庭前植，从待翩翩去又来。
席上劝客酒
陈师道（宋代）

稍开襟抱使心宽，大放酒肠须盏乾。
珠帘十里城南道，肯作当年小杜看。
倚栏
陆游（宋代）

闲岸纱巾小倚栏，吴中三月尚春寒。
蜂脾蜜满花初过，燕觜泥新雨未乾。
老厌簿书思屏迹，病逢节物强追欢。
一樽又动流年感，城上斜阳画角残。
次韵曾通判登拟岘台
韩驹（宋代）

朝携筇杖来，瞑倚胡床坐。循墙读遗碑，岁久苔藓涴。

烈风无时休，于兹验真个。曾郎吐佳句，势突黄初过。

交游得诗流，吾侪可相贺。念昔逢大梁，一别九钻火。

再见疑前身，居然客愁破。世久无若人，子岂伯休那。

千山厌露宿，一壑期云卧。子少方鹏骞，吾衰作鸢堕。

篇成不敢出，畏子诗眼大。惟当事深禅，诸方参作么。

文章真绮语，季绪徒琐琐。安得京口归，秋江细扶柁。
送刘素轩作守
张以宁（明代）

使君持节西南去，汉水东边十万家。每与儒生陈俎豆，闲随野万问桑麻。

双旌晓出千原雨，五马春行几县花。耆旧只今能有几，一麾莫道远京华。
次韵忠甫初见菊开
冯伯规（宋代）

积雨晓放霁，红日照我帷。
起来步幽蹊，金蕊灿朱扉。
芳姿自妩步，微香袭人衣。
令节无多日，更宜拥培之。
三径岂不富，最喜先开枝。
此意谁颂解，惟有渊明知。
子诗正芳润，白露与俱滋。
未□泛杯酌，且要涤甘肥。
落英行可餐，乐哉遂忘饥。
阙题
杨师道（唐代）

汉家伊洛九重城，御路浮桥万里平。桂户雕梁连绮翼，

虹梁绣柱映丹楹。朝光欲动千门曙，丽日初照百花明。

燕赵蛾眉旧倾国，楚宫腰细本传名。二月桑津期结伴，

三春淇水逐关情。兰丛有意飞双蝶，柳叶无趣隐啼莺。

扇里细妆将夜并，风前独舞共花荣。两鬟百万谁论价，

一笑千金判是轻。不为披图来侍寝，非因主第奉身迎。

羊车讵畏青门闭，兔月今宵照后庭。
和陈绳皋前辈忆塞垣元韵 其一
曹学闵（清代）

胜游转瞬往仍还，三月秋光一霎间。最不忘惟松下月，极萦情是雨中山。

塞垣聚首惊陈迹，京国比邻忆旧颜。自觉壮心犹未已，那堪相对鬓毛斑。
杨待制挽词
楼钥（宋代）

蜀道名天险，驰驱敢惮劳。
剑头悬六印，梦里益三刀。
汉殿联簪橐，燕山拥节旄。
惜哉觇国意，不得试龙韬。
闽溪舟行即事
许润（清代）

天设南闽多险阻，古今劳役几时休？下滩疑泛银河水，上濑如牵陆地舟。

响应风湍歌欸乃，身藏云木叫𨊵辀。笔床茶灶延缘好，准拟浮生托白鸥。
清时奏最卷赠鲁子与司理报政
陈吾德（明代）

万户讴声动海隅，荐书奏最入天衢。座间独运成风手，掌上长悬照夜珠。

人似碧霄孤鸑下，心如明镜一尘无。中牟旧业君方驾，谁逐骅骝并过都。
将至辰州走笔寄在伯教授二首
赵蕃（宋代）

庭前甘菊都开否，记得去年同把觞。
相逢劳苦定愁绝，我哭途穷君悼亡。
叙事寄荐福栖白（一作听白公话旧）
李洞（唐代）

险倚石屏风，秋涛梦越中。前朝吟会散，故国讲流终。

北地闻巴吟，南山见碛鸿。楼高惊雨阔，木落觉城空。

兔满期姚监，蝉稀别楚公。净瓶光照客，拄杖朽生虫。

平地塔千尺，半空灯一笼。祝尧谈几句，旋泻海涛东。
戏题致远书房
范成大（宋代）

照丛菊靥万黄金，欹架薇条半绿阴。
逋客已随丹凤诏，但余花草怨秋深。
十月二四日夜梦中送庐山道人归山
陆游（宋代）

平生不到三公府，晚岁归来五老庵。
夙士极知成殿後，吾曹所赖作司南。
孤舟夜泊滩声恶，小瓮晨香雪意酣。
笑语床隅拄杖子：即今惟汝是同参。
赠杨佳孙
舒岳祥（宋代）

作诗意得在句先，下笔下写意所到。
世间惟俗最难医，剖石得玉加精巧。
初如面壁无所睹，一点圆明通万窍。
杨生杨生听我言，老语谆谆毋乃耄。
生平十九未可量，淘洗晶荧方入妙。
一再三见志愈坚，嘉子至意为倾倒。
乞假十日日课一诗兴到吟成不计工拙虽数茎拈断亦养疴之一术也 其三
乌尔恭阿（清代）

落叶风吹走，南荣曝背时。倦来书屡堕，兴到笔教随。

招客评奇画，从人买古碑。冬怜寒晷速，明日是朝期。
运河舟中即事
张维斗（明代）

篷底昏昏蝶梦醒，河流方驶正扬舲。树遥萦盼烟笼湿，鱼贱争餐水带腥。

魏阙忍忘头半白，吴山将近眼先青。芒鞋欲踏川原上，孰是江南处士星。
送歙尉牛宝臣
方回（元代）

身骑瘦马著练衣，能俭谁云俸入微。延礼老儒令子拜，束钤蛮入到村稀。

向来髯漆今成雪，此去袍青合换绯。为报乡邻索南物，锦囊惟有好诗归。
舟次龙江
李延兴（元代）

孤航小驻水西头，汎汎轻鸥对客浮。海气涨云天堑晚，江风吹雨石城秋。

已将万事归诗帙，苦乏千金醉酒楼。欲向金川门里住，那堪回首恋沧洲。
入南溪
潘希白（宋代）

沙头落月照蓬低，杜宇谁家树底啼。
舟子不知人未起，载将残梦上青溪。
自画关山行旅图因制画山曲
虞堪（明代）

三年不作画，一画旅愁生。家山万里隔，蜀道正难行。

蜀高山且远，瞿唐水复险。别来记得春水深，此日欲去风尘满。

风尘满如何，成都西南愁翠蛾。蛾眉愁损人未归，杜鹃啼血朝朝飞。

杜鹃飞，向何处，江南三月春，十日九风雨。每同谢眺看青山，安得草堂留杜甫。

君不见杜甫悲歌一世豪，南奔北走何其劳。南奔北走何其劳，许身稷契愚且高。
行路难
黎扩（明代）

行路何难？尘沙如霰。
尘以涅衣，沙以垢面。
行路何难？路行多阻。
水渡无梁，山行有虎。
我欲行路，路苦难行。
虽有尘沙，尚全吾生。
水虽无梁，不渡由我。
我遭猛虎，曷为而可？
寄吴明可正字
洪适（宋代）

岁晚仍多病，春来尚异乡。愁城谁与破，谈垒漫相望。

体怯山岚重，心随驿路长。后亭梅若放，为寄一枝香。
满路花（仙吕思情）
周邦彦（宋代）

帘烘泪雨干，酒压愁城破。冰壶防饮渴，培残火。朱消粉退，绝胜新梳里。不是寒宵短，日上三竿，殢人犹要同卧。

如今多病，寂寞章台左。黄昏风弄雪，门深锁。兰房密爱，万种思量过。也须知有我。著甚情悰，你但忘了人呵。
拜方正学祠
朱厚章（清代）

秋气凛毛发，祠门吊落晖。何人加白帽，大节在麻衣。

草乱疑瓜蔓，庭空绝燕飞。景公遗庙近，化鹤并来归。
蓟北春望
汪元量（宋代）

江南二月蕨笋肥，江北客行殊未归。
怕上西楼洒乡泪，东风吹雨湿征衣。
哭稚女雁 其十六
屈大均（明代）

无端母子来烟瘴，送却浮生数月中。无母不应还有子，芙蓉蒂断易随风。
贾鹿泉屡约一出小诗代行十首
陈杰（宋代）

诏旨丁宁画一颁，尽驱黠吏革贪官。
若行两事无他事，民命那无一线宽。
为清隐打化僧说偈
洪咨夔（宋代）

云山幸不求吾是，鱼鸟依然笑我顽。
自欲入城持钵去，扣门可煞老僧闲。
次姜尧章饯徐南卿韵二首
陈造（宋代）

风调心期契钥同，谁教社燕辟秋鸿。
莫年孤陋仍漂泊，可得斯人慰眼中。
题清芬阁
江端友（宋代）

淆名江上月，幽思岭边云。没世无知己，陪祠未当勤。

丧衾论邪正，诗律较铢分。端似太丘长，公卿见纪群。
句 其二
杨琳（宋代）

宦情莫莫云生岫，诗思萧萧月满川。
题曾氏山园十一咏·桃花坞
张栻（宋代）

花开山与明，花落水流去。
行人欲寻源，只在山深处。
读子进浙行诗轴中有二诗见寄次韵报之 其一
赵蕃（宋代）

近有平安使，新诗得尽传。深怀行役苦，更忆弟昆贤。

笠水鸱夷子，荆溪玉局仙。经行如有访，小为系归船。
马和之野有蔓草图
张宁（明代）

蔓草长满野，良辰胡不来。民穷井邑异，岂独荒閒思。

佳人岁年暮，会晤恒苦迟。夭夭桃正花，燕婉当何时。
思远道
杨慎（明代）

章丹请辍舞，秦青且罢歌。佳人上宫出，俪婺复倾娥。

夜月光如练，春江纹似罗。所思在远道，朱颜谁为配。
次志宏韵督成寿置酒
朱松（宋代）

归耕食吾言，回首愧江水。方争杨子席，谁置穆生醴。

邓侯倾盖旧，小寝蓺桃李。走书纳啖我，涎迸齧唇齿。

朝来独何事，怒色剧染指。虽微射鸿游，顾有捩手鬼。

平生谈天口，得酒便锋起。年来病不觞，但要讴贴耳。

真成画蛇足，足就酒空矣。樊川吐怨句，想见紫云美。

何时咄嗟办，一醉吾亦拟。噂沓听群儿，口实争笑鄙。
咏梅五十首呈史尚书
释绍嵩（宋代）

绕树寻花得得来，摩挲苍石更徘徊。
题诗未有惊人句，谩想华光写照才。
宴西湖用前韵呈诸公
陆佃（宋代）

十顷湖光辟尽尘，女郎台榭占沙滨。杜鹃言语瞋为客，杨柳腰肢瘦似人。

便拟曲留今夜月，已知虚度去年春。凭君为伴花前醉，况复香醪特地醇。
剡溪桥
许景衡（宋代）

去去来来今几秋，霜毛渐渐满人头。束书匣剑平生事，斜日江山独倚楼。
烛影摇红 其二 歌席志感
曹尔堪（清代）

宿世良缘，蓬莱弱水看清浅。神仙会里捧瑶浆，碧藕排高宴。

今夜流苏半卷。到擘阮、吹箫庭院。缓斟低唱，银箭频催，翻嫌夜短。

红袖多情，挑灯一送秋波转。回头惨淡动离愁，万里关河远。

嘈杂华堂弦管。恍疑是、梦中来见。伤心何处，塞上悲笳，惊飞孤雁。
偈六十九首
释道宁（宋代）

毗虑影里，般若光中。
互为主伴，法界融能。
白云片片，帝网重重。
法分万派，月印寒空。
道人活计，古佛家风。
自他兼济，无功之功。
高著眼，莫狐疑，
卷舒自在，今正是时。
路逢剑客须呈剑，不是诗人莫献诗。
偈颂一百五十首
释心月（宋代）

白发垂垂一叶身，今年贫似去年贫。
住山不与山为主，水石烟云也笑人。
题尹商卿自信斋
魏了翁（宋代）

虚灵一寸心，至远而至近。
真能位天地，信可为尧舜。
不以利欲熏，则为羽俗焮。
怗怗弄文墨，若若夸绶印。
圣贤岂我辈，位育非吾分。
亦有识其然，责泉於九仞。
人言力不足，我谓知不尽。
商卿闻吾言，其信其不信。
罗敷媚（二之二）
陈师道（宋代）

芙蓉面借韶华助，故著缃黄。宿面留妆。面出寒花只暂香。

伤春面尽悲秋苦，落蕊浮觞。知在谁傍。一笑盈盈百种芳。
已未二月二日午门听宣岳州大捷遇雪恭纪
周弘（清代）

荆南奏凯达神京，晓辟天阊瑞雪明。《朱鹭》铙歌翻郢曲，玉雪银甲洒春城。

貂裘尚忆军前赐，鹅鸭曾喧夜半声。自此江湖空战垒，丰年有象课深耕。
驾幸太学倡和
李格非（宋代）

日月天回十二章，诏移清跸幸胶庠。六龙稳转桥门曲，多士横穿锦仗行。

俎豆威仪瞻阙里，东西风教自周王。太平谁谓初无象，四海形容在一堂。
蜡梅
虞俦（宋代）

龙麝浓薰总不宜，幽香细细忽闻时。
蜜脾悬磬无馀味，鹤膝横陈有老枝。
玉蕊檀心还得似，蜡言栀貌有谁欺。
却疑不是人间物，三嗅殷勤与赋诗。
景鸣和章欲任痴名予不敢许复次前韵
吴俨（明代）

低头真合拜吾兄，兄自无言意亦平。地让一头明退舍，战曾三北敢称兵。

亡誇为有予真妄，智欲成愚子不情。掷笔据梧聊假寐，令人千载忆庄生。
十三日诵水生挑菜渚烟湿落梅村之句成诗十首 其八
韩淲（宋代）

雨后乍晴时，春意满村落。香处是梅花，青烟动林薄。
赠摘阮道士
李龏（金朝）

下山何处去，语别老君前。自背一张阮，远登三楚船。

夜程依岸芷，午饭对江莲。若见知音了，归来定绝弦。
杂感五首以不爱入州府为韵 其三
陆游（宋代）

鸴鸠抢榆枋，枯鱼过河泣。鹏鲲九万里，此岂汝所及。

丈夫志古九，绝世而独立。远游马蹄穿，高卧剑锋涩。

其初所抱负，固自高嶪岌。安能与儿曹，俯首就维絷。

君看折腰趋，孰若举手揖。芝老尚可餐，修门戒轻入。
哲宗上太皇太后册宝五首
佚名（隋代）

大矣孝熙，师民以躬。
奉承实册，钦明两宫。
万乐具举，一人肃雍。
化县上始，四海来同。
元夕曲
朱谋土韦（明代）

六十余年白发生，眼中元夕几回晴。
江南不是无灯火，取尽脂膏照上京。
山门六题寄圣俞 碧云洞
张献民（宋代）

一窦险若到平处，裂壁忽见天共明。水深不敢投石响，潭中惟恐神龙惊。
三部乐 题王瑁湖新诗卷首次田髴渊韵
陈维崧（清代）

满幅清新，好谱上香弦，恨无纤手。珊瑚七尺，石尉筵前尽有。

忆手上、几度花开，悔玉清轻别，凤侪鸾偶。短拍长谣，迸碎鲛盘珠走。

御河连宵秋雨，换十亩残荷，一湾疏柳。潜来擪笛宫墙，月明感旧。

墨迹离奇似斗。半倒薤，半成急就。馀兴淋漓，拚涴遍、舞巾歌袖。
自生米小路出舞阳渡
杨万里（宋代）

独径千盘绕水田，初逢官路一欣然。
舞阳渡口新河水，白发重来二十年。
临江仙
高观国（宋代）

风月生来人世，梦魂飞堕仙津。青春日日醉芳尘。一鞭花陌晓，双桨柳桥春。

前度诗留醉袖，昨宵香浥罗巾。小姬飞燕是前身。歌随流水咽，眉学远山颦。
牡丹
释元肇（宋代）

娇红腻紫炫晴芳，好本传来自洛阳。谱上有方曾换骨，花中无洛合称王。

道妆宜贮黄金屋，素艳堪居白玉堂。罗幕重重护风日，几家歌管惜春光。
霜节堂
张镃（宋代）

风冽前村有堕巢，何心寒苦自为高。
堪怜让杀閒桃李，只得虚堂两字褒。
留宿山家
叶元素（宋代）

山翁留我宿，行倦看群捷。
黄□满山落，白猿终夜啼。
枕边千里梦，窗外一声鸡。
明日登程去，何村日又西。
八六子（重九即事呈徐倅·祖禹十六叔）
晁补之（宋代）

喜秋晴。淡云萦缕，天高群雁南征。正露冷初减兰红，风紧潜凋柳翠，愁人漏长梦惊。重阳景物凄清。渐老何时无事，当歌好在多情。
暗自想朱颜，并游同醉，官名缰锁，世路蓬萍。难相见，赖有黄花满把，从教渌酒深倾。醉休醒。醒来旧愁旋生。
秋日仪真即事十首 其七
刘弇（宋代）

客从南来一何癯，乌纱不屋非缦胡。散堆乱帙觇午䥶，穿穴殚残真蠹鱼。

寻橦虽工亦未计，立仗不鸣甘豆刍。昔人举肥我今尔，安得外泽如瓠壶。
发高沙
文天祥（宋代）

小泊稽庄月正弦，庄官惊问是何船。
今朝哨马湾头出，正在青山大路边。
试泉图为张仲华题
陆费瑔（清代）

曾题白甀品中泠，间踏青鞋历下亭。好似吾家老桑苎，自煎绿雪校《茶经》。